**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 16.03.2019, ora 08.00 – 17.03.2019, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 17.03.2019, ora 7.00**

**RÂURI**

**Debitele au fost** **în creştere, ca urmare a** precipitațiilor lichide prognozate și propagării pe râurile din bazinele hidrografice: Vișeu, Iza, Tur, Someş, Crasna, Barcău, Crișul Repede, Crișul Negru, Crişul Alb şi Arieş și numai prin propagare pe cursul mijlociu al Prutului.

Pe râurile din Banat, Oltenia, Muntenia şi Dobrogea, pe afluenţii Prutului şi pe cei ai Bârladului debitele au fost staţionare, iar pe celelalte, în scădere.

A fost în vigoare atenţionarea hidrologică pentru fenomene imediate nr.1 din 16.03.2019.

Debitele se situează, în general, la valori cuprinse între 30-90% din mediile multianuale lunare, mai mari (peste normalele lunare) pe râurile din bazinele hidrografice: Vişeu, Tur, Arieş, Cibin, Buzău, Râmnicu Sărat, Putna, Trotuş, Bistriţa, Moldova şi Suceava, pe cursurile superioare ale Nerei, Cernei şi Oltului şi pe cursurile mijlocii şi inferioare ale Mureşului şi Siretului.

Formațiunile de gheață (gheaţă la mal) existente, izolat, în bazinele superioare ale Lotrului şi Bistriţei s-au menţinut fără modificări importante.

**Nivelurile** pe râuri la stațiile hidrometrice **se situează sub** **COTELE DE ATENȚIE**.

**Debitele vor fi în creștere**, ca urmare a propagării pe cursurile mijlocii şi inferioare ale râurilor: Vișeu, Iza, Tur, Someș, Crasna, Barcău, Crișuri, Arieș şi Prut. Pe râurile din Banat, Oltenia, Muntenia şi Dobrogea debitele vor fi în general staționare, iar pe celelalte râuri vor fi în scădere.

Formațiunile de gheață (gheaţă la mal) existente în bazinele superioare ale Lotrului şi Bistriţei vor fi în restrângere şi diminuare.

**Nivelurile** pe râuri la stațiile hidrometrice **se vor situa sub** **COTELE DE ATENȚIE.**

**DUNĂRE**

**Debitul la intrarea în ţară** (secţiunea Baziaş) în intervalul 16-17.03.2019 **a fost în creștere, având valoarea de 6200 m3/s**, sub media multianuală a lunii **martie (6700 m3/s).**

În aval de Porţile de Fier debitele au fost în scădere la Gruia şi în creştere pe sectorul Calafat – Tulcea.

**Debitul la intrarea în ţară** (secţiunea Baziaş) **va fi în creștere (6400 m3/s).**

În aval de Porţile de Fier debitele vor fi în scădere pe sectorul Gruia – Calafat şi în creștere pe sectorul Bechet – Tulcea.

**2.** **Situaţia meteorologică în intervalul 16.03.2019, ora 08.00 –17.03.2019, ora 06.00**

**În ţară,** vremea a fost vântoasă. Cerul a fost variabil, mai mult noros ziua în regiunile intracarpatice, iar spre după-amiaza și noaptea și în cele estice și sud-estice. Au căzut precipitații, predominant sub formă de ploaie în Maramureș și Transilvania și doar ploi pe arii extinse în Banat, local în Crișana și Moldova și izolat în Dobrogea, Muntenia și Oltenia. La munte precipitațiile au fost mixte, iar la altitudini de peste 1500 m temporar a nins și s-a depus strat nou de zăpadă, izolat mai consistent. Precipitațiile au avut și caracter de aversă, iar în jumătatea nordică a Moldovei, izolat și trecător, s-au semnalat descărcări electrice, măzăriche și grindină. Vântul a prezentat intensificări, mai ales în cursul zilei, în cea mai mare parte a țării, cu viteze de până la 85 km/h, iar la munte, îndeosebi la peste 1800 m altitudine, s-au depășit frecvent 90...100 km/h și cele mai puternice rafale au atins 140 km/h (Vf. Țarcu), viscolind și spulberând puternic zăpada. Stratul de zăpadă măsurat la ora 20.00 pe platformele stațiilor meteorologice era de până la 257 cm în Masivul Făgăraș (Bâlea Lac). Temperaturile maxime au fost cuprinse între 5 grade la Toplița și 20 de grade la Bechet, Calafat, Turnu Măgurele, Zimnicea și Giurgiu, iar la ora 06 se înregistrau valori termice cuprinse între -1 grad la Bacău și Negrești și 10 grade la Calafat.

**Observație:** de ieri dimineață, de la ora 06.00, au fost în vigoare 25 de mesaje nowcasting pentru fenomene meteorologice periculoase imediate, dintre care 6 avertizări cod portocaliu și 19 atenționări cod galben, emise precum urmează: 5 de CNPM (3 atenționări și 2 avertizări), 5 de SRPV Timișoara (2 atenționare și 3 avertizări), 4 de SRPV Bacău (3 atenționări și 1 avertizare), câte 4 atenționări de SRPV Sibiu și SRPV Cluj, 2 atenționări de SRPV Craiova și 1 atenționare de SRPV Constanța.

**La Bucureşti,** vremea a devenit deosebit de caldă pentru această dată. Cerul a fost temporar noros, iar vântul a suflat slab și moderat, cu unele intensificări în cursul zilei. Temperatura maximă a fost de 19 grade la Băneasa și 18 grade la Filaret și Afumați, iar la ora 06.00 se înregistrau 5 grade la Băneasa și 6 grade la Afumați.

**3. Prognoza meteorologică în intervalul 17.03.2019, ora 08.00 –18.03.2019, ora 8.00**

**În ţară,** vremea va fi în general frumoasă și va deveni deosebit de caldă pentru această dată în cea mai mare parte a teritoriului, dar mai ales în vest și sud-vest. Cerul va fi mai mult senin, cu unele înnorări ziua în nordul, centrul și estul țării, iar noaptea în nord-vest, dar numai cu totul izolat va ploua slab în Moldova și, posibil, în Maramureș, iar în nordul Carpaților Orientali trecător vor fi precipitații slabe mixte. Vântul va sufla slab și moderat, cu unele intensificări în zona înaltă de munte și, local și temporar, în regiunile vestice. Temperaturile maxime se vor situa, în general, între 11 și 22 de grade, cu cele mai ridicate valori în sudul Olteniei, iar cele minime vor fi cuprinse între -5 și 11 grade. Izolat vor fi condiții de ceață.

**La Bucureşti** vremea va fi frumoasă și va deveni deosebit de caldă pentru această dată. Cerul va fi mai mult senin, iar vântul va sufla slab până la moderat. Temperatura maximă se va situa în jurul valorii de 18 grade, iar cea minimă va fi de 4...6 grade. Noaptea vor fi condiții de ceață.

**4. Buletin nivometeorologic emis pentru perioada 16 -18.03.2019**

În intervalul 15-16.03.2019 vremea a fost în general închisă. Cerul a fost mai mult noros și pe arii relativ extinse s-au semnalat precipitații predominant sub formă de ninsoare. Vântul a suflat din sector nord-vestic, în general moderat, temporar tare, cu rafale de 80-90 km/h și de peste 100 km/h pe creste, viscolind și spulberând zăpada. Local s-a semnalat ceață, asociată izolat și cu depuneri de chiciură. Stratul de zăpadă a crescut în majoritatea zonelor, dar îndeosebi în Munții Apuseni (cu până la 15 cm la Stâna de Vale) și partea centrală a Carpaților Orientali (cu până la 9 cm la Bucin).

**Grosimea stratului de zăpadă la data de 16.03.2019, ora 14:00**

Carpații Meridionali: 252 cm la Bâlea-Lac, 150 cm Vf. Țarcu, 132 cm la Vf. Omu, 68 cm la Păltiniș, 56 cm la Sinaia, 57 cm la Parâng, 51 cm la Cuntu, 30 cm la Predeal, 6 cm la Fundata;

Carpații Orientali: 105 cm la Vf. Călimani, 121 cm la Vf. Lăcăuți, 90 cm la Bucin, 81 cm la Vf. Ceahlău-Toaca, 39 cm la Iezer - Munții Rodnei, 5 cm la Poiana Stampei;

Carpații Occidentali: 72 cm la Semenic, 81 cm la Stâna de Vale, 75 cm la Vlădeasa cota 1400 m, 42 cm la Vf. Vlădeasa, 45 cm la Băișoara, 3 cm la Roșia Montană.

**Evoluţia vremii în intervalul 16.03.2019, ora 20:00 – 17.03.2019, ora 20:00**

Vremea se va încălzi și va deveni în general frumoasă. Cerul va fi temporar noros în cursul nopții, când izolat va mai ninge slab, apoi va deveni variabil. Noaptea vântul va mai prezenta intensificări temporare de peste 80-90 km/h din sector nord-vestic, viscolind și spulberând zăpada.

Peste 1800 m: temperaturi minime: -10…-6 gr.C; temperaturi maxime: 0…5 gr.C;

Sub 1800 m: temperaturi minime: -6…-2 gr.C; temperaturi maxime: 5…12 gr.C.

**Evoluţia vremii în intervalul 17.03.2019, ora 20:00 – 18.03.2019, ora 20:00**

Vremea va fi deosebit de caldă pentru această dată. Cerul va fi variabil, cu înnorări temporare în cursul zilei în Carpații Occidentali, unde izolat se pot semnala precipitații slabe sub formă de ploaie. Vântul va sufla slab și moderat, cu unele intensificări temporare din sector sud-vestic. Pe arii restrânse se va semnala ceață.

Peste 1800 m: temperaturi minime: -1…2 gr.C; temperaturi maxime: 2…7 gr.C;

Sub 1800 m: temperaturi minime: 2…5 gr.C; temperaturi maxime: 7…14 gr.C.

**Stabilitatea şi evoluţia stratului de zăpadă în masivul Făgăraș: risc însemnat**

La peste 1800 m, la suprafața stratului regăsim câțiva centimetri de zăpadă proaspătă, depuși peste cruste de gheață și plăci de vânt mai vechi. Pe versanții cu expunere estică și sud-estică s-au format noi plăci de vânt, iar în locurile adăpostite, depozite mai însemnate de zăpadă proaspătă. În zilele următoare valorile termice ridicate și insolația vor determina umezirea, topirea și tasarea stratului. Pe pantele suficient de înclinate se pot declanșa spontan curgeri sau avalanșe de dimensiuni mici și medii, iar orice supraîncărcare slabă va accentua riscul. În zonele unde există depozite mai însemnate de zăpadă riscul de avalanșe este mai ridicat.

Sub 1800 m stratul este în general compactat. Valorile termice permanent pozitive vor favoriza umezirea puternică a stratului, accelerând procesul de topire și tasare. Riscul de declanșare a avalanșelor va fi moderat, în special pe pantele cu înclinare mare și cu depozite de zăpadă mai însemnate. Spontan se pot declanşa curgeri sau avalanşe de topire, în general de mici dimensiuni.

**Stabilitatea şi evoluţia stratului de zăpadă în masivul Bucegi: risc însemnat**

La peste 1800 m vremea caldă și insolația vor determina umezirea și tasarea stratului de zăpadă. În special la altitudini mari sunt prezente multiple plăci de vânt pe versanții estici și sud-estici. Pe pantele suficient de înclinate se pot declanșa spontan curgeri sau avalanșe de dimensiuni mici și medii, iar orice supraîncărcare slabă va accentua riscul. În zonele unde există depozite mai însemnate de zăpadă, riscul de avalanșe este mai ridicat.

Sub 1800 m încălzirea accentuată a vremii va favoriza umezirea puternică a stratului, accelerând procesul de topire și tasare. Riscul de declanșare a avalanșelor va fi moderat, în special pe pantele cu înclinare mare și cu depozite de zăpadă mai însemnate. Spontan se pot declanşa curgeri sau avalanşe de topire, în general de mici dimensiuni.

**Stabilitatea şi evoluţia stratului de zăpadă în masivele Țarcu-Godeanu și Parâng - Șureanu: risc însemnat**

La peste 1800 m la suprafața stratului regăsim câțiva centimetri de zăpadă proaspătă depuși peste cruste de gheață și plăci de vânt mai vechi. Pe versanții cu expunere estică și sud-estică s-au format noi plăci de vânt, iar în locurile adăpostite, depozite mai însemnate de zăpadă proaspătă. În zilele următoare valorile termice ridicate și insolația vor determina umezirea, topirea și tasarea stratului. Pe pantele suficient de înclinate se pot spontan declanșa curgeri sau avalanșe de dimensiuni mici și medii, iar orice supraîncărcare slabă va accentua riscul. În zonele unde există depozite mai însemnate de zăpadă riscul de avalanșe este mai ridicat.

Sub 1800 m stratul este în general compactat. Insolația și temperaturile permanent pozitive vor favoriza umezirea puternică a stratului, accelerând procesul de topire și tasare. Pe pantele foarte înclinate, dar și spontan, îndeosebi după-amiaza, se vor declanşa curgeri sau avalanşe de topire de dimensiuni mici și izolat medii.

**Stabilitatea şi evoluţia stratului de zăpadă în Munții Vlădeasa–Muntele Mare: risc însemnat**

În ultimele 24 de ore aici s-au depus în medie 10-15 cm de zăpadă proaspătă. Sub acest strat sunt prezente cruste de gheață și plăci de vânt mai vechi. În profunzime stratul este compactat.

La altitudini mai mici de 1500 m stratul se va umezi puternic ca urmare a valorilor termice

ridicate și precipitațiilor sub fomă de ploaie. Pe pantele foarte înclinate, dar și spontan, îndeosebi după-amiaza, se vor declanşa curgeri sau avalanşe de topire de dimensiuni mici și izolat medii.

**Stabilitatea şi evoluţia stratului de zăpadă în Grupa Nordică a Carpaților Orientali (zona Munților Rodnei) și Grupa Centrală a Carpaților Orientali (zona Munților Călimani – Bistriței - Ceahlău): risc însemnat**

La peste 1800 m la suprafața stratului regăsim câțiva cm de zăpadă proaspătă depuși peste cel vechi, relativ stabilizat. Pe versanții cu expunere estică și sud-estică s-au format noi plăci de vânt. În zilele următoare valorile termice ridicate și insolația vor determina umezirea stratului, îndeosebi la suprafață. Pe pantele suficient de înclinate se pot spontan declanșa curgeri sau avalanșe de dimensiuni mici și medii, iar orice supraîncărcare slabă va accentua riscul. În zonele unde există depozite mai însemnate de zăpadă riscul de avalanșe este mai ridicat.

Sub 1800 m încălzirea vremiii va favoriza umezirea puternică a stratului, accelerând procesul de topire și tasare. Riscul de declanșare a avalanșelor va fi moderat, în special pe pantele cu înclinare mare și cu depozite de zăpadă mai însemnate. Spontan se pot declanşa curgeri sau avalanşe de topire, în general de mici dimensiuni.

|  |  |  |
| --- | --- | --- |
| ***Masive:*** | ***PESTE 1800 m*** | ***SUB 1800 m*** |
| **FĂGĂRAŞ** | **RISC ÎNSEMNAT (3)** | **RISC MODERAT (2)** |
| **BUCEGI** | **RISC ÎNSEMNAT (3)** | **RISC MODERAT (2)** |
| **ȚARCU – GODEANU** | **RISC ÎNSEMNAT (3)** | **RISC MODERAT (2)** |
| **PARÂNG - ȘUREANU** | **RISC ÎNSEMNAT (3)** | **RISC MODERAT (2)** |
| **MUNȚII VLĂDEASA – MUNTELE MARE** | **RISC ÎNSEMNAT (3)** | **RISC ÎNSEMNAT (3)** |
| **GRUPA NORDICĂ A CARPAȚILOR ORIENTALI (ZONA MUNȚILOR RODNEI)** | **RISC ÎNSEMNAT (3)** | **RISC MODERAT (2)** |
| **GRUPA CENTRALĂ A CARPAȚILOR ORIENTALI (ZONA MUNȚILOR CĂLIMANI – BISTRIȚEI - CEAHLĂU)** | **RISC ÎNSEMNAT (3)** | **RISC MODERAT (2)** |

**RISC MARE** ■ -stratul de zăpadă este puţin stabilizat pe majoritatea pantelor suficient de înclinate. Declanşarea avalanşelor este probabilă chiar şi printr-o slabă supraîncărcare, pe numeroase pante suficient de înclinate. În anumite situaţii sunt de aşteptat numeroase declanşări spontane de avalanşe de dimensiuni medii şi adesea chiar mari.

**RISC ÎNSEMNAT** ■- pe numeroase pante suficient de înclinate, stratul de zăpadă este mediu sau putin stabilizat; declanşările sunt posibile chiar în condiţiile unei slabe supraîncărcări şi pe numeroase pante, mai ales pe cele descrise în buletin; în anumite situaţii sunt posibile unele declanşări spontane de avalanşe medii şi câteodată chiar avalanşe mari.

**RISC MODERAT** AA – declanşările de avalanşe sunt posibile mai ales la supraîncărcări mari şi pe unele pante suficient de înclinate ce sunt descrise în buletin. Nu sunt aşteptate declanşările spontane de avalanşe de mare amploare.

***II. CALITATEA APELOR***

**Pe râurile interioare**

**A.B.A. Mureș** informează despre producerea la data de 16.03.2019, în jurul orei 11:00, a unui poluări a râului Târnava Mare la 50 m în amonte de podul din zona pieţei agroalimentare din municipiul Odorheiu Secuiesc (jud. Harghita), fenomen manifestat prin prezenţa unor pete uleioase la suprafaţa apei. Nu a fost semnalată mortalitate piscicolă. Reprezentanţii A.B.A. Mureș s-au deplasat la faţa locului pentru investigaţii, se va reveni cu informaţii.

Pe fluviul Dunărea și pe Marea Neagră nuau fost semnalate evenimente deosebite.

***III. CALITATEA MEDIULUI***

1. **În domeniul aerului**

Nuau fost semnalate evenimente deosebite.

**2. În domeniul solului şi vegetaţiei**

Nuau fost semnalate evenimente deosebite.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE